Teiseks näiteks QWERTY probleemi kohta on selgroogsete silma pahempidine ehitus, mille oleme pärinud oma pisikestelt läbipaistvatelt eellastelt, kelle silmad evolutsioneerusid nahapinna all asuvatest valgustundlikest rakkudest. Kuna loom oli läbipaistev, siis ei olnud mingit probleemi sellest, et silma varustavad veresooned ja silmanärvid tulid silma juurde ülevaltpoolt. Selle tulemusena kulgeb nüüd, sadu miljoneid aastaid hiljem, optiline närv läbi silmapõhja, moodustades pimetähni. Pimetähn iseenesest on väike probleem võrreldes sellega, et valgustundlikud rakud võivad silmapõhja küljest lahti tulla (nt. põrutuse tõttu), mille tagajärjeks võib olla pimedaksjäämine. Sellist probleemi pole nt. kalmaaridel, kelle valgustundlikud rakud on kinnitatud reetina külge närvikiududega, mis omakorda on tingitud sellest, et nende silm alustas evolutsioneerumist hiljem soodsamaks osutunud asendist, kus närvikiud ja veresooned kinnitusid valgustundliku organi külge altpoolt.